Џандрљив муж/12
12. 

СОФИЈА (с еспапом), ПРЕЂАШЊИ

MАКСИМ: Ево је; но, јеси ли купила? 
СОФИЈА: Јесам, и врло јевтино, Максо; не би се надала. 
МАКСИМ: Да, гледај да ми тиме замажеш очи. 
СОФИЈА: Не, заиста, врло јевтино. 
МАКСИМ: Боље да си гледала како ти стоје судови у кујни. 
СОФИЈА: Ти се за кујну не брини, ако не буде све у реду, моја срамота. 
МАКСИМ: И моја штета. 
СОФИЈА: Не верујем да си имао штете од мене. 
МАКСИМ: Та куд ће ми веће штете, него што сам узео такву распикућу. 
СОФИЈА: Ништа, ако ти кућу пропучкам, заједно ћемо гладовати. 
МАКСИМ: Еј, пусти језик, ђон би њиме могла углачати. 
СОФИЈА: Е, доста, доста, немој бар пред страним човеком. 
МАКСИМ: Је ли, лукава лисицо, све тражиш трагове да забашуриш. 
СОФИЈА: Доста већ један пут, стиди се од кума. 
МАКСИМ: Шта да се стидим, и он има такву аспиду на врату. 
КУМ: Камо срећа, да ми је таква, те би и ја прогледао као моја браћа. 
МАКСИМ: Шта си стала као лутка; допада ти се, како је кум леп! 
СОФИЈА: Е, то је већ много! Јес чуо, Максо, буди и ти једанпут човек. 
МАКСИМ: Ја сам човек, али ти си моја злосрећа. 
СОФИЈА (плаче): Кад муж не уважава чест своје супруге, како ће тражити да ју други почитује. (Одлази.) 
МАКСИМ: Плаче ли и твоја, куме, кад не може да ти доскочи? 
КУМ: Плаче; него онда не иде она напоље, него ја. Мој кума Максо, имаш благу жену, па си се размазио, а да ти је моја на глави, знао би шта је пис. 
МАКСИМ: Па ајде да се мењамо. 
КУМ: Само да може бити, дао би ти за њу и полак куће. 
МАКСИМ: Па би се после кајао. 
КУМ: Само три дана да живиш с мојом. 
МАКСИМ: Ама ја сам се с њоме разговарао, не види ми се тако опака као моја. 
КУМ: Већ пресео би ти разговор, само да јој допаднеш шака. Слушкиња, ако је три дана пресецила, то је много. Четврти дан или је отера, или сама побегне. 
МАКСИМ (тресе главом): Еј, код мене би је ја отерао, али она не да. 
КУМ: Ја ти кажем, куме, ти имаш анђела. 
МАКСИМ: Ђавола, куме, ђавола, да је стопи у лисичију маст, да се од ње друге жене плаше, као коњи од курјачког сала. 
КУМ: Ајд, куме, ниси наишо на правог ђавола. (Одлазе.)

 
(Завјеса) 

Џандрљив муж